กลัวศก.แห่ตุนทองราคาเฉียด2.6หมื่น
&nbsp;ราคาทองคำยังผันผวนหนัก ปรับราคาขึ้นลงเมื่อ 11 ส.ค.อีก 14 ครั้ง ราคาขึ้นอีก 500 บาท ทุบสถิติใกล้แตะบาทละ 2.6 หมื่น
12 ส.ค. 2554

ราคาทองคำยังผันผวนหนัก ปรับราคาขึ้นลงเมื่อ 11 ส.ค.อีก 14 ครั้ง ราคาขึ้นอีก 500 บาท ทุบสถิติใกล้แตะบาทละ 2.6 หมื่น
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า สถานการณ์ทองคำในประเทศวันที่ 11 ส.ค. นี้ ค่อนข้างผันผวน โดยมีการปรับราคาขึ้นลงรวมทั้งสิ้น 14 ครั้ง ส่งผลให้ราคาทองคำปิดตลาดรับซื้ออยู่ที่ 2.53 หมื่นบาท ขายออก 2.54 หมื่นบาท ทองรูปพรรณรับซื้อ 24,938.20 บาท ขายออก 2.58 หมื่นบาท ปรับเพิ่มขึ้น 500 บาท เมื่อเทียบกับวันที่ 10 ส.ค.
ทั้งนี้ เนื่องจากนักลงทุนแห่ซื้อทองคำเพื่อป้องกันความเสี่ยง หลังจากมีกระแสข่าวว่าฝรั่งเศสอาจจะถูกลดอันดับความน่าเชื่อถือ ประกอบกับความไม่แน่นอนในการแก้ไขปัญหาวิกฤตในสหรัฐและยุโรป
อย่างไรก็ตาม สถานการณ์ทองคำในประเทศระหว่างวัน เปิดตลาดช่วงเช้าราคาทองปรับเพิ่มขึ้น 5 ครั้ง รวม 600 บาท ก่อนจะมีแรงเทขายออกเพื่อทำกำไรออกมาบางส่วน ส่งผลให้ราคาทองคำร่วง 5 ครั้ง 350 บาท ก่อนนักลงทุนจะเริ่มกลับเข้ามาซื้อ ส่งผลให้ราคาทองคำปรับเพิ่มขึ้น 4 ครั้ง 250 บาท
น.ส.ปิ่นแก้ว สันติเมธวิรุฬ นักวิเคราะห์กลยุทธฝ่ายตลาดอนุพันธ์ บล.ฟิลลิป (ประเทศไทย) กล่าวว่า มองราคาทองคำในตลาดโลกมีโอกาสปรับขึ้นได้อีกมีแนวต้านที่ 1,850 เหรียญสหรัฐ/ออนซ์ และอาจเห็นการทำนิวไฮอีก ซึ่งให้แนวต้านที่ 26,000 บาท แนวรับ 25,000 บาท